Neoficiálne ale možno predsa len.
Prednedávnom oznámilo fínske štúdio Remedy, že získali od Microsoftu práva na vydávanie hier Alan Wake, ale aj práva, vďaka ktorým si s prvým dielom môžu robiť prakticky čo sa im zachce. Už vtedy sa objavili špekulácie, že Alan Wake sa možno pozrie aj na konzolu od Sony, kde doteraz chýbal a teraz tieto špekulácie naberajú na obrátkach.
Fínska spoločnosť Virtuos má totiž uvedené, že pracuje na remaku akčnej adventúry z pohľadu tretej osoby. Spoločnosť je známa najmä spoluprácou so štúdiom Remedy, kedy im napríklad pomáhali s vývojom Quantum Break a taktiež aj s PC portom tejto hry. Následne sa objavili informácie na fórach ResetEra, že štúdio skutočne pracuje na remaku prvého Alan Wakea, ktorý by mal prísť na platformy Playstation 4, Xbox One a Nintendo Switch.
Bolo by to teda prvý krát, čo by sa táto hra objavila na platformách od Sony a Nintenda.
Oficiálne informácie zatiaľ nie sú k dispozícii a štúdio Remedy odmietlo tieto špekulácie komentovať. Takže ostáva nám len čakať a dúfať. Alebo popritom hrať nedávno vydanú novú hru od tohto štúdia, Control.